贈韓拙堂
作者：袁甫
朝代：宋

paragraphs: 世所謂巧，請爲翁說。
巧于利口，佞辭河決。
何如吉人，其言吶吶。
巧于附勢，炙手可熱。
何如節士，剛腸若鐵。
巧于營生，百計漁奪。
何如儒家，冷淡生活。
拙反爲巧，巧乃大拙。
驀然猛省，比論未徹。
本無巧拙，奚較優劣。
大道融融，曠兮太空。
惡不待攻，善與人同。
客訪拙翁，携酒相從。
客去西東，翁數飛鴻。
春日烘烘，適興携筇。
興盡呼童，燕坐堂中。
一門雍雍，蘭玉玲瓏。
客賀拙翁，笑倚長松。